《南浦 从玉田本题岳馀山鸿庆闹红一舸图》
清代·黄燮清

疏雨湿蝉衣，绕池塘、数里藕花开遍。双桨破烟痕，垂杨底、略有嫩风勾绾。

篷窗试启，冷香如梦浮清浅。借得沧浪容一枕，卧听棹歌声远。

最怜那日西湖，记招蝶、盟鸥段家桥畔。凉约美人寻，花阴动、秋在湘裙罗扇。

轻盈易别，采芳空寄瑶琴怨。输与鸳鸯三十六，长是水云闲散。

作者简介：黄燮清（1805～1864）晚清诗人、剧作家。原名宪清，字韵甫，号韵珊，又号吟香诗舫主人。浙江海盐武原镇人。道光十五年（1835）举人，后屡试不第，晚年始得宜都县令，调任松滋，未几卒。少工词曲，中年以后始致力于诗文。其诗多抒写个人不平遭遇及人民的生活疾苦，咏史吊古之作深沉豪放，颇具特色。有《倚晴楼诗集》及《倚睛楼七种曲》传世。